b'\n_START_ARTICLE_\nBitka pri Klokotnici\n_START_SECTION_\nOzadje\n_START_PARAGRAPH_\nOkrog leta 1221 ali 1222 je bolgarski car Ivan Asen II. sklenil zavezni\xc5\xa1tvo z epirskim vladarjem Teodorjem Komnenom Dukasom. Teodor je pod varstvom pogodbe osvojil latinski Solun in bolgarsko Makedonijo, vklju\xc4\x8dno z Ohridom, in ustanovil Solunsko cesarstvo. Po smrti latinskega cesarja Roberta Courtenayskega leta 1228, je bil najbolj verjeten regent za  mladoletnega Balduina I. Ivan Asen II.. Teodor je menil, da je Bolgarija samo majhna ovira na njegovi poti do oblasti v Konstantinoplu, zato je prelomil mirovno pogodbo in na za\xc4\x8detku marca 1230 brez vojne napovedi napadel Bolgarijo.\n_START_SECTION_\nBitka\n_START_PARAGRAPH_\nTeodor Komnen je zbral ogromno vojsko, v kateri so bili tudi zahodni najemniki. Bil je tako prepri\xc4\x8dan v svojo zmago, da je na pohod odpeljal tudi ves dvor ter \xc5\xbeeno in otroke. Vojska je med po\xc4\x8dasnim prodiranjem plenila vasi ob poti. Ko je Ivan Asen II. izvedel za napad na svojo dr\xc5\xbeavo, je zbral majhno vojsko nekaj tiso\xc4\x8d mo\xc5\xbe in se hitro odpravil proti jugu. Bolgarska vojska je v \xc5\xa1tirih dneh pre\xc5\xa1la trikrat dalj\xc5\xa1o pot kot Teodorjeva v enem tednu. _NEWLINE_9. marca sta se vojski sre\xc4\x8dali pri vasi Klokotnica. Izro\xc4\x8dilo pravi, da je Ivan ukazal, da se prelomljena mirovna pogodba natakne na sulico kot zastava. Z dobro taktiko mu je uspelo obkoliti nasprotnika, ki ni pri\xc4\x8dakoval tako zgodnjega prihoda Bolgarov. Bitka je trajala do son\xc4\x8dnega zahoda. Teodorjeva vojska je bila popolnoma pora\xc5\xbeena. Re\xc5\xa1il se je samo manj\xc5\xa1i oddelek vojakov pod poveljstvom Teodorjevega brata Manuela, drugi pa so bili ubiti ali ujeti. Med ujetniki je bil tudi Teodor z dru\xc5\xbeino in ves njegov dvor.\n_START_SECTION_\nPosledice\n_START_PARAGRAPH_\nIvan Asen II. je po bitki takoj in brezpogojno osvobodil ujete vojake, plemi\xc4\x8de pa je odpeljal s seboj v Veliko T\xc7\x8ernovo.  Zaradi tega dejanja je zaslovel kot usmiljen in pravi\xc4\x8den vladar. Na \xc4\x8delu svoje vojske je brez odpora osvojil ozemlje Teodorja Komnena in ga priklju\xc4\x8dil k svoji dr\xc5\xbeavi.'